संगरूर। पंजाब में संगरूर जिले के गराचो गांव से पांच दिन पहले एक तीन माह के बच्चे को उठाने वाले बदमाश कुलदीप खान तथा उसकी बीवी सहित दो महिलाओं को आज गिरफ्तार करके बच्चे को बरामद कर लिया गया। पुलिस ने यहां बताया कि महिलाओं की पहचान गुरमीत कौर तथा मंजीत कौर के रूप में की गई है। ये महिलाएं अपहर्ता के साथ रहती थीं। कुलदीप खान 10 अक्तूबर को गराचो गांव गया तथा अनजान महिला को उनका रिश्तेदार बताकर घर में घुस गया तथा बच्चे को शगुन देकर उसे कपड़े दिलवाने के बहाने ले गया। पुलिस के अनुसार उसे धुरी रोड पर बेनडा गांव के पास लगे नाके पर रोक लिया तथा कार की तलाशी के दौरान दोनों महिलाओं के साथ पकड़ा गया ।उसके खिलाफ विभिन्न धाराओं के तहत 18 मामले दर्ज हैं। उसके कब्जे से पुलिस की वर्दी भी बरामद हुई है।